REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

GRADSKO VIJEĆE

KLASA: 023-05/21-01/02

URBROJ: 2112-01-30-40-1-21-01

Delnice, 18. veljače 2021. godine

Na temelju članka 35. Zakona o lokalnoj i područnoj (regionalnoj) samoupravi (“Narodne novine” 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20) i članka 38. Statuta Grada Delnica (“Službene novine Primorsko-goranske županije” 28/09, 41/09, 11/13 i 20/13-pročišćeni tekst, 6/15, 01/18, 03/18-pročišćeni tekst, 09/18, 03/20 i 08/20), Gradsko vijeće Grada Delnica na današnjoj sjednici donijelo je

**PRAVILNIK O ODIJEVANJU**

**U GRADSKOJ UPRAVI KAO I PRILIKOM SVEČANIH PRIGODA**

**GRADA DELNICA**

Članak 1.

Pravilnik o odijevanju u gradskoj upravi Grada Delnica kao i prilikom svečanih prigoda Grada Delnica (u daljnjem tekstu: Pravilnik) sadrži pravila o odijevanju koja su službenici gradske uprave Grada Delnica (u daljnjem tekstu: Gradska uprava) u obvezi poštovati tijekom obavljanja poslova kako bi na taj način pridonijeli ugledu Gradske uprave te pravila o odijevanju drugih osoba koje borave u prostorijama Gradske uprave, kao i način odijevanja prilikom svečanih prigoda Grada Delnica.

Članak 2.

(1) Tijekom boravka u prostorijama Gradske uprave službenici i namještenici obvezni su koristiti poslovni stil odijevanja.

(2) **Poslovni stil odijevanja za žene podrazumijeva**:

• suknja ili haljina čija dužina treba biti centimetar ispod koljena ili duže,

• hlače ili traperice,

• košulja treba biti primjereno zakopčana,

• majice kratkih ili dugih rukava,

• cipele trebaju biti čiste,

• boje ne bi trebale biti upadljive,

• nakit ne bi trebao biti upadljiv,

• parfem je poželjan, ali ne bi trebao biti prenapadan,

• šminka da, ali neupadljiva i primjerena dnevnom izgledu,

• nokti trebaju biti uredni i čisti, a lak ne bi trebao biti upadljivih boja,

• odjeća treba biti čista,

• ne smije se osjetiti miris nečiste odjeće ili neugodan miris uslijed neodržavanja

 higijene.

(3) **Poslovni stil odijevanja za muškarce podrazumijeva**:

• klasično odijelo s kravatom ili bez kravate,

• košulja treba biti primjereno zakopčana,

• hlače ili traperice,

• majice kratkih ili dugih rukava,

• cipele trebaju biti čiste,

• boje navedenih odjevnih predmeta ne bi smjele biti upadljive,

• parfem i kolonjska su poželjni, ali ne bi trebali biti prenapadni,

• nokti trebaju biti uredni i čisti, kosa čista, brkovi i brada uredno podrezani,

• odjeća treba biti čista,

• ne smije se osjetiti miris nečiste odjeće ili neugodan miris uslijed neodržavanja higijene.

(4) **Potrebno je strogo izbjegavati**:

• majice s natpisima,

• majice bez rukava,

• duge đempere

• nošenje tenisica, sportskih majici, trenerki i sportske obuće,

• bluze, majice, košulje ili druge odjevne predmete koji imaju upadljivi, izazovni i

 napadni dekolte,

• mrežaste majice,

• nošenje bluza, majica ili košulja bez grudnjaka,

• gola leđa, ramena ili pupak,

• bez ženskih čarapa,

• prozirne tkanine,

• hlače pripijene uz tijelo, /***Napomena:*** *ovo je umjesto kožnih i hlača od antilopa*/

• kratke hlače, suknje i haljine,

• nošenje muške i ženske odjeće koja otkriva ili kroz koju se vidi/nazire donje rublje,

• crno donje rublje ispod svijetle odjeće,

• kape i šešire u zatvorenim prostorijama,

• mrežaste majice

• tatoo i piercing ne smiju biti vidljivi na radnom mjestu,

• muškarci s naušnicom u uhu,

• vidljive izrazite ukrase u kosi,

• cvjetne dezene,

• visoke čizme koje dosežu iznad koljena,

• poderane, izlizane i prljave cipele ili uništene potpetice na cipelama,

• red kemijskih olovaka u gornjem džepu.

Članak 3.

(1) Osobama koje nisu službenici Gradske uprave ulaz u poslovne prostorije Gradske uprave bit će omogućen jedino ukoliko su primjereno odjeveni.

(2) Primjereno odjevenom smatra se osoba koja je odjevena u odijelo, suknju ili haljinu dužine do ili ispod koljena, hlače, hlače sportskog kroja za svaki dan, majice dugih ili kratkih rukava, košulje, bluze, rolke, džempere, prsluke, tenisice, cipele za svaki dan i u drugu prikladnu odjeću.

Članak 4.

Na odijevanje osoba koje se u Gradskoj upravi nalaze na stručnom osposobljavanju za rad bez zasnivanja radnog odnosa primjenjuju se odredbe članka 2. ovog Pravilnika.

Članak 5.

(1) U slučaju nepridržavanja osnovnih pravila o odijevanju iz članka 2. ovog Pravilnika, nadređeni službenik ima pravo i obvezu zamoliti službenika koji se nije pridržavao pravila o odijevanju da napusti službene prostorije Gradske uprave i u najkraćem roku toga dana se prikladno odjene.

(2) Ukoliko službenik ili namještenik u roku kraćem od 30 dana ponovno postupi protivno osnovnim pravilima o odijevanju iz članka 2. ovog Pravilnika, protiv istog će se pokrenuti postupak za laku povredu službene dužnosti.

Članak 6.

(1) Prigodom svečanih prigoda, nazočni su obvezni koristiti poslovni stil odijevanja naveden u članku 2. ovog Pravilnika, osim nošenja traperica, a muškarci moraju imati klasično odijelo s kravatom.

(2) Pod svečanim prigodama i stavka 1. ovog članka misli se:

 -Svečana sjednica Gradskog vijeća,

 -protokolarni prijmovi,

 -polaganje cvijeća, vijenaca i paljenje svijeća,

 -svečana otvaranja radova i novoizgrađenih objekata,

Članak 7.

 Ovaj Pravilnik stupa na snagu prvog dana od dana objave u „Službenim novinama Grada Delnica.“

GRADSKO VIJEĆE GRADA DELNICA

Predsjednik

Goran Bukovac